b"\n_START_ARTICLE_\nHampurilainen\n_START_PARAGRAPH_\nHampurilainen on ruokalaji, joka koostuu kahdesta s\xc3\xa4mpyl\xc3\xa4n puolikkaasta, joiden v\xc3\xa4liss\xc3\xa4 on jauhelihapihvi. Pihvi koostuu useimmiten pelk\xc3\xa4st\xc3\xa4 naudanlihasta. S\xc3\xa4mpyl\xc3\xa4n v\xc3\xa4liin laitetaan my\xc3\xb6s kasviksia, kuten salaattia ja tomaattia, sek\xc3\xa4 maustekastikkeita, kuten esimerkiksi majoneesia, sinappia tai ketsuppia._NEWLINE_Hampurilaisia sy\xc3\xb6d\xc3\xa4\xc3\xa4n usein etenkin hampurilaisiin erikoistuneissa pikaruokaloissa, joiden ketjuista monet ovat kansainv\xc3\xa4lisesti tunnettuja, kuten McDonald's ja Burger King. Useimmat hampurilaisravintolat tarjoavat hampurilaisen, virvoitusjuoman ja ranskanperunoiden yhdistelm\xc3\xa4\xc3\xa4 yhteishintaan, jota kutsutaan hampurilaisateriaksi. Hampurilaisia tarjoillaan my\xc3\xb6s muissa ravintoloissa ja valmistetaan kotona.\n_START_SECTION_\nHistoria\n_START_PARAGRAPH_\nHampurilaisen nimitys juontunee Hampurissa suositusta saman tyyppisest\xc3\xa4 ruokalajista, joka uudisasukkaiden mukana Amerikkaan kulkeuduttuaan jalostui nyky\xc3\xa4\xc3\xa4n tunnettuun muotoon. Jauheliharuoat olivat suosittuja Pohjois-Saksassa, ja hampurinpihviksi kutsuttu ruokalaji muuttui Yhdysvalloissa s\xc3\xa4mpyl\xc3\xa4n, aluksi leip\xc3\xa4palojen, v\xc3\xa4liin laitetuksi naudanlihapihviksi lisukkeineen._NEWLINE_Hampurilaisen suosittu muunnos juustohampurilainen keksittiin Yhdysvalloissa vuonna 1935. Juustohampurilainen on nimens\xc3\xa4 mukaisesti hampurilainen, jonka pihvin p\xc3\xa4\xc3\xa4ll\xc3\xa4 on juustoviipale. _NEWLINE_T\xc3\xa4m\xc3\xa4n j\xc3\xa4lkeen hampurilaisesta on kehitetty lukuisia erilaisia versioita, joissa hampurilaista on suurennettu (esimerkiksi kerroshampurilainen) tai pihvin tilalle vaihdettu jotain muuta, kuten paneroitu kana- tai kalafilee. Joissakin tapauksissa k\xc3\xa4ytet\xc3\xa4\xc3\xa4n my\xc3\xb6s esimerkiksi kebablihaa tai kasvispihvi\xc3\xa4.\n_START_SECTION_\nTerveellisyys\n_START_PARAGRAPH_\nHampurilainen on usein ep\xc3\xa4terveellisen ruuan maineessa, ja sit\xc3\xa4 pidet\xc3\xa4\xc3\xa4n yleisesti roskaruokana. Usein etenkin pikaruokalaketjujen hampurilaiset sis\xc3\xa4lt\xc3\xa4v\xc3\xa4tkin runsaasti energiaa, huonolaatuista rasvaa ja puhdistettuja hiilihydraatteja, mik\xc3\xa4 nostaa nopeasti verensokeria ja saa aivot tuottamaan hyv\xc3\xa4nolon hormoneja. Lis\xc3\xa4ksi esimerkiksi tavallinen kerroshampurilainen sis\xc3\xa4lt\xc3\xa4\xc3\xa4 runsaasti fruktoosisiirappia ja natriumia, mik\xc3\xa4 lis\xc3\xa4\xc3\xa4 my\xc3\xb6s riski\xc3\xa4 sairastua esimerkiksi diabetekseen ja syd\xc3\xa4nsairauksiin. Hyv\xc3\xa4nolon hormoneja tuottavat vaikutukset, samoin kuin fruktoosi ja natrium, lis\xc3\xa4\xc3\xa4v\xc3\xa4t my\xc3\xb6s riski\xc3\xa4 ajautua pikaruokakoukkuun. On kuitenkin my\xc3\xb6s mahdollista valmistaa terveellisempi hampurilainen esimerkiksi korvaamalla valkoinen s\xc3\xa4mpyl\xc3\xa4 t\xc3\xa4ysjyv\xc3\xa4s\xc3\xa4mpyl\xc3\xa4ll\xc3\xa4 sek\xc3\xa4 lis\xc3\xa4\xc3\xa4m\xc3\xa4ll\xc3\xa4 hampurilaisen v\xc3\xa4liin reilusti kasviksia, kuten sipulia, tomaattia, yrttej\xc3\xa4 ja herkkusieni\xc3\xa4. Lis\xc3\xa4ksi runsaasti rasvaa sis\xc3\xa4lt\xc3\xa4v\xc3\xa4t ainekset, kuten majoneesi, voidaan j\xc3\xa4tt\xc3\xa4\xc3\xa4 pois ja pihvi voidaan tehd\xc3\xa4 v\xc3\xa4h\xc3\xa4rasvaisesta lihasta. Ketsuppiakin voidaan k\xc3\xa4ytt\xc3\xa4\xc3\xa4 terveelliseen hampurilaiseen, sill\xc3\xa4 tomaatin sis\xc3\xa4lt\xc3\xa4m\xc3\xa4 terveellinen lykopeeni imeytyy elimist\xc3\xb6\xc3\xb6n parhaiten juuri kuumennetusta tomaatista.\n_START_SECTION_\nHampurilainen Suomessa\n_START_PARAGRAPH_\nSuomessa merkitt\xc3\xa4vi\xc3\xa4 hampurilaisten myyji\xc3\xa4 ovat suuret hampurilaisketjut, kuten Hesburger, McDonald\xe2\x80\x99s, Rolls ja ScanBurger. Maailman toiseksi suurin hampurilaisketju Burger King palasi vuoden 2013 lopulla Suomen markkinoille ja on avannut jo useita ravintoloita. Hampurilaisia myyv\xc3\xa4t my\xc3\xb6s grillikioskit ja huoltoasemat. Hampurilaisia saa my\xc3\xb6s einestuotteena p\xc3\xa4ivitt\xc3\xa4istavarakaupoista. Niiss\xc3\xa4 hampurilainen on valmiina, ja se vain l\xc3\xa4mmitet\xc3\xa4\xc3\xa4n mikroaaltouunissa. T\xc3\xa4ytteit\xc3\xa4 voi itse lis\xc3\xa4t\xc3\xa4 makunsa mukaan._NEWLINE_Suomen ensimm\xc3\xa4isi\xc3\xa4 hampurilaisravintoloita oli Elannon omistama Speedy, joka toimi py\xc3\xb6re\xc3\xa4ss\xc3\xa4 liiketilassa keskell\xc3\xa4 Helsingin Asematunnelia sek\xc3\xa4 lis\xc3\xa4ksi ainakin T\xc3\xb6\xc3\xb6l\xc3\xb6ntullissa Mannerheimintie 69:ss\xc3\xa4. Toinen varhaisista hampurilaisravintoloista Helsingiss\xc3\xa4 oli Fazerin ja Nestl\xc3\xa9n yhteisyritys Go-Inn. 1970-luvun puolessav\xc3\xa4liss\xc3\xa4 Bulevardin ja Yrj\xc3\xb6nkadun kulmassa sek\xc3\xa4 Simonkadulla ja H\xc3\xa4meentiell\xc3\xa4 oli englantilaisen Wimpy-ketjun p\xc3\xb6ytiintarjoiluun perustuva hampurilaisravintola. Suomessa Wimpy-ravintoloita py\xc3\xb6ritti Matkaravinto Oy. Helsingin Osuuskauppa avasi vuonna 1975 Omena-nimisen hampurilaisravintolan Lasipalatsin kulmaan, mutta kokeilu j\xc3\xa4i lyhytik\xc3\xa4iseksi._NEWLINE_Tukoon kuulunut Tukku Oy toi Suomeen 1970-luvun puoliv\xc3\xa4liss\xc3\xa4 Carrols-hampurilaisketjun. Vuodesta 1997 Keskon omistama Carrols myytiin 2002 nopeasti kasvaneelle Hesburgerille, joka yritti yll\xc3\xa4pit\xc3\xa4\xc3\xa4 sit\xc3\xa4 toisena ketjunaan mutta sulautti sen lopulta Hesburger-merkin alle. 1980-luvun alussa Alko toi Suomeen ruotsalaisen Clockin, jolla oli p\xc3\xa4\xc3\xa4kaupunkiseudulla puolen tusinaa ravintolaa 1990-luvulle asti. Burger King toimi Helsingiss\xc3\xa4 ja Tampereella 1980-luvun alkupuolen, kunnes Suomeen 1984 tullut McDonald\xe2\x80\x99s osti sen toiminnot. Uudelleen Burger King rantautui Suomeen 2013."